**ДО**

**Г-Н ГРОЗДАН КАРАДЖОВ**

**ЗАМЕСТНИК МИНИСТЪР-ПРЕДСЕДАТЕЛ И МИНИСТЪР НА ТРАНСПОРТА И СЪОБЩЕНИЯТА**

**На Ваш рег. № 04-09-322/11.11.2025 г.**

**КОПИЕ: Г-Н МАРТИН ГЕОРГИЕВ  
РЪКОВОДИТЕЛ НА УПРАВЛЯВАЩИЯ ОРГАН НА ПРОГРАМА „ТРАНСПОРТНА СВЪРЗАНОСТ“ 2021-2027 Г. И ДИРЕКТОР НА ДИРЕКЦИЯ „КООРДИНАЦИЯ НА ПРОГРАМИ И ПРОЕКТИ“, МИНИСТЕРСТВО НА ТРАНСПОРТА И СЪОБЩЕНИЯТА**

**УВАЖАЕМИ ГОСПОДИН КАРАДЖОВ,**

Във връзка с изпратените на основание чл. 26, ал. 3 от Закона за управление на средствата от Европейските фондове при споделено управление *Насоки по приоритет 3 „Подобряване на интермодалността, иновации, модернизирани системи за управление на трафика, подобряване на сигурността и безопасността на транспорта“* *на Програма „Транспортна свързаност” 2021-2027 г.,* Министерство на финансите изразява становище относно съответствието с правилата за държавните помощи, както следва:

На основание чл. 28 от Закона за държавните помощи (ЗДП) и чл. 5 от Правилника за неговото прилагане (ППЗДП) и въз основа на представената информация,   
*Насоките по Процедура № BG16FFPR001-3.004 „Зарядна инфраструктура за електрически превозни средства по пътищата – втора процедура“*съответстват на изискванията на Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (Регламент (ЕС) № 651/2014) и съдържат необходимите условия и позовавания за правомерното предоставяне на помощ в режим на групово освобождаване.

Предлагаме на стр. 9 от Приложение № 8 „Приложим режим на държавни помощи“ да се допълни, че обстоятелството „започване на работите по проекта“ е съгласно определението в чл. 2, параграф 23 от Регламент (ЕС) № 651/2014.

Във връзка с горното и в съответствие с чл. 29 от ЗДП, чл. 5, ал. 6 от ППЗДП и   
чл. 11, параграф 1, буква „а“ от Регламент (ЕС) № 651/2014, е необходимо да представите попълнени образци съгласно стандартизирания формат, посочен в Приложение II от Регламент (ЕС) № 651/2014, заедно с връзка за достъп до пълния текст на мерките за помощ, **в срок от 15 работни дни след влизането им в сила (след обявяване на процедурата/ите)** чрез Системата за електронно уведомяване на Европейската комисия SANI2.

Моля, при попълване на Приложение II за мярката, да въведете разпознаваемо и кратко наименование (при възможност цел и географско положение), с оглед тяхната бъдеща идентификация, мониторинг и годишно докладване.

